13. Bakeresete ba ba godileng ba ka dira jang ‘molemo mo Modimong wa boammaaruri le mo ntlong ya gagwe’? 15 Fa o bala buka ya Ruthe ka kelotlhoko o bona gore, le fa Naomi a ne a tshwenyegile mo maikutlong, o ne a nna a ikanya Jehofa. Mme seemo sa gagwe se ne sa fetoga fela thata! Ngwetsi ya ga Naomi e bong Ruthe wa motlholagadi o ne a nyalwa ke Boase mme a tshola ngwana wa mosimane. Naomi o ne a tlhokomela ngwana yono, mme pego ya re: “Basadi ba baagelani ba mo naya leina, ba re: ‘Naomi o tsaletswe ngwana wa mosimane.’ Mme ba simolola go bitsa leina la gagwe ba re Obede. Ke ene rraagwe Jese, rraagwe Dafide.” (Ruthe 4:14-17) Fa Naomi a tsosiwa go tla go tshela mo lefatsheng, o tla utlwa gore Ruthe, yo le ene a tla bong a le teng, o ne a nna mmaagwemogologolwane wa ga Jesu, e bong Mesia. (Math. 1:5, 6, 16) Fela jaaka Naomi, re ka se tlhomamisege gore maemo a re leng mo go one a a sa itumediseng a tla felela kae. Ka jalo, a re ikanyeng Modimo ka metlha, fela jaaka re gakololwa mo go Diane 3:5, 6: “Ikanye Jehofa ka pelo ya gago yotlhe mme o se ka wa ikaega ka tlhaloganyo ya gago. Mo tseye tsia mo ditseleng tsotlhe tsa gago, mme o tla tlhamalatsa ditselana tsa gago.”